Paul Hausser

Kehidupan awal dan kerjaya

Hausser telah dilahirkan di Brandenburg an der Havel kepada keluarga tentera Prusia; bapanya Kurt Hausser adalah seorang Mejar dalam Tentera Darat Imperial Jerman. Paul memasuki tentera pada tahun 1892 dan sehingga tahun 1896 belajar di sekolah kadet Köslin, dan dari tahun 1896 beliau menghadiri akademi kadet Berlin-Lichterfelde dimana beliau berjaya menamatkan pengajian pada tahun 1899. Pada 20 Mac 1899 beliau telah ditauliahkan sebagai Leftenan Muda dan ditugaskan ke Rejimen 155 Infantri yang ditempatkan di Ostrowo dalam Posen; pada 1 Oktober 1903 beliau menjadi adjutan Batalion Ke-2 dan beliau berkhidmat dalam jawatan ini selama lima tahun, sehingga 1 Oktober 1908. Terkenal dengan bakat tenteranya, beliau menghadiri Akademi Tentera Prusia di Berlin dari Oktober 1908 sehingga tamat pengajian pada 21 Julai 1911. Dari tahun 1912, seterusnya, termasuk Perang Dunia Pertama, Hausser berkhidmat dalam beberapa tugasan Staf Am, termasuk dalam tentera darat Jerman (Reichswehr) selepas perang, yang mana pada tahun 1927 beliau menjadi Kolonel.

1930an

Beliau telah dinaikkan pangkat ke Mejar Jeneral pada 1 Februari 1931.  Beliau bersara dari Reichswehr pada 31 Januari 1932 dengan pangkat Leftenan Jeneral. Selaku seorang pesara, Hausser menyertai pertubuhan veteran sayap kanan Perang Dunia I iaitu  Stahlhelm, menjadi ketua bahagian Brandenburg-Berlin pada tahun 1933. Kelak, Stahlhelm telah digabungkan kedalam SA, dan apabila SA lemah, dimasukkan pula kedalam SS. Pada November 1934 beliau telah ditukarkan ke SS-Verfügungstruppe dan ditugaskan ke SS-Führerschule Braunschweig. Pada tahun 1935 beliau menjadi Inspektor SS-Junkerschule dan telah dinaikkan pangkat ke Brigadeführer pada tahun 1936.

Perang Dunia II

Hausser berkhidmat dalam Kempen Poland tahun 1939 sebagai seorang pemerhati dengan Divisyen Panzer Kempf (campuran Wehrmacht/SS). Pada Oktober 1939 SS-VT telah dibentuk sebagai divisyen infantri motorise dengan Hausser sebagai pemerintahnya. Beliau memimpin divisyen ini, kemudian dinamakan semula Divisyen Ke-2 Panzer SS Das Reich, dalam kempen Perancis tahun 1940 dan dalam peringkat awal Operasi Barbarossa. Untuk perkhidmatan beliau di Rusia, Hausser telah dianugerahi pingat Knight Cross of the Iron Cross pada tahun 1941 dan darjah Daun Oak pada tahun 1943 (beliau juga mendapat darjah Pedang untuk khidmatnya di  Normandy) dan telah mengalami kecederaan parah, kehilangan mata kanan. Selepas pulih beliau memerintah Kor Panzer SS yang baru ditubuhkan (dinamakan semula Kor II SS Panzer pada Jun 1943) dan mengingkari arahan Hitler kerana mengundurkan tenteranya dari Kharkov bagi mengelakkan pengepungan, tetapi dapat menawan semula bandar itu pada Mac 1943. Beliau memimpin divisyen-divisyen 1, Ke-2 dan Ke-3 SS semasa Pertempuran Kursk. Selepas Kursk, Kornya telah diperbaharui (menggantikan Divisyen 1, Ke-2 dan Ke-3 SS Panzer dengan divisyen-divisyen Ke-9 dan Ke-10 SS)   dan dihantar ke Itali, kemudian ke Perancis dimana beliau memerintahnya dalam peringkat awal Kempen Normandy. Selepas kematian Friedrich Dollmann (Panglima Tentera Darat Ke-7), Hausser telah diberi memerintah Ketumbukan tersebut. Sewaktu  pengepungan Falaise, Hausser kekal bersama tenteranya sehingga beliau tercedera (ditembak pada rahang). Paul Hausser telah dinaikkan pangkat ke Oberst-Gruppenführer und Generaloberst der Waffen-SS pada Ogos 1944 dan kemudiannya memerintah Kumpulan Tentera Darat G dari 28 Januari hingga 3 April 1945. Beliau mengakhiri perang sebagai  staf Generalfeldmarschall Albert Kesselring. Pada Perbicaraan Nuremberg beliau bersungguh-sungguh mempertahankan peranan tentera Waffen-SS dan menafikan ia terlibat dalam kekejaman jenayah perang.

Kehidupan peribadi

Hausser mengahwini Elisabeth Gérard (lahir 1891) pada 9 Ogos 1908 dan mempunyai seorang anak perempuan bernama Frieda (lahir 1909), yang berhijrah ke Australia pada tahun 1954, selepas mengahwini seorang pegawai Waffen-SS Gustav Adolf Wiemann (lahir 1906).